Regeringen indgik sent tirsdag aften en aftale om finansloven med Venstre og De Konservative. Aftalen ligner på mange måder den aftale Enhedslisten blev tilbudt, men der er forskelle.

Enhedslisten ønskede højere fradrag for fagforeningskontingenter og at begrænse indsatsen mod social dumping, og de to forslag er nu droppet.

Grøn investeringsfond med udlånskapacitet på fem milliarder er droppet. Den blå aftale beholder dog en ny naturfond og starttilskud til en letbane i Odense.

Stadig en million til ældrepleje

Regeringen og Enhedslisten var enige om at droppe effektiviseringer i den offentlige sektor for 900 millioner kroner. Effektiviseringerne gennemføres nu som planlagt.

Både den røde og den blå aftale afsætter én milliard kroner årligt til ældreplejen. Men i den blå aftale er der ikke noget krav om, at ældre skal i bad to gange om ugen. Det er i stedet op til den enkelte kommune, hvordan pengene skal bruges.

Følgende blå forslag er kommet ind i finansloven:

Beskæftigelsesfradrag sættes i vejret

* Venstre har fået gennemført sit hovedkrav om at fremrykke de allerede aftalte skatte- og afgiftslempelser fra forårets vækstplanen, som også blev indgået med regeringen. Det vil koste 760 millioner kroner og skal styrke vækst og beskæftigelse i de danske virksomheder.

* Højere beskæftigelsesfradrag. Regeringen og VK er enige om at gøre det mere attraktivt at arbejde ved at forhøje beskæftigelsesfradraget. Enlige forsørgere får derudover et ekstra beskæftigelsesfradrag.

* Venstre og De Konservative har været stærkt kritiske over for regeringens plan om at forlænge de fejlbehæftede ejendomsvurderinger fra 2011 til også at gælde i 2013 og 2014. Men som en del af finanslovaftalen for 2014 vil de to borgerlige oppositionspartier nu lægge deres modstand mod regeringens lovforslag på hylden.